আতঙ্কের নতুন নাম ‘ই-সিম স্ক্যাম’! কীভাবে বাঁচবেন? জেনে নিন

ওয়েব ডেস্ক: দিন দিন বদলাচ্ছে প্রতারণার (Fraud) ফাঁদ। দেশজুড়ে প্রতারণার নিত্যনতুন কৌশল নিয়ে দিশেহারা সাধারণ মানুষ। অনলাইন পেমেন্ট অ্যাপ, ক্রেডিট কার্ড বা ইন্টারনেট ব্যাঙ্কিং— কোনও কিছুই আর পুরোপুরি নিরাপদ নয়। এবার সেই তালিকায় যুক্ত হল নতুন প্রতারণা ‘ই–সিম স্ক্যাম’ (e-SIM Scam)। এই ভয়ঙ্কর প্রতারণা নিয়ে ইতিমধ্যে সতর্কবার্তা (Alert) জারি করেছে কেন্দ্রীয় স্বরাষ্ট্র মন্ত্রকের অধীনস্থ ইন্ডিয়ান সাইবার ক্রাইম কোঅর্ডিনেশন সেন্টার।

কীভাবে ঘটছে ই-সিম প্রতারণা?

কেন্দ্রীয় স্বরাষ্ট্র মন্ত্রকের অধীনস্থ ইন্ডিয়ান সাইবার ক্রাইম কোঅর্ডিনেশন সেন্টারের রিপোর্ট অনুযায়ী, প্রতারকরা ফোনে গ্রাহকদের ই–সিম অ্যাক্টিভেট করার নাম করে বিভ্রান্ত করছে। ভুয়ো অ্যাক্টিভেশন লিঙ্ক পাঠিয়ে দেওয়া হচ্ছে এসএমএস বা ইমেইলে। অনেকেই সতর্ক না হয়ে সেই লিঙ্কে ক্লিক করে ফেলছেন। এরপরই ফিজিক্যাল সিম নিজে থেকেই ই–সিমে রূপান্তরিত হয়ে যাচ্ছে। সঙ্গে সঙ্গেই ভুক্তভোগীর ফোন থেকে নেটওয়ার্ক হচ্ছে উধাও। সমস্ত নিয়ন্ত্রণ চলে যাচ্ছে প্রতারকদের হাতে। ফলস্বরূপ, ব্যাঙ্ক অ্যাকাউন্টের ওটিপি থেকে শুরু করে নানান সংবেদনশীল তথ্য হাতিয়ে নিচ্ছে সাইবার অপরাধীরা।

আরও পড়ুন: Jio-কে বিশ্বের ষষ্ঠ বৃহত্তম কোম্পানি বানাতে বড় সিদ্ধান্ত মুকেশ আম্বানির

ই–সিম কী?

ই–সিম বা এমবেডেড সিম (Embedded SIM) হল সাধারণ সিম কার্ডের ডিজিটাল সংস্করণ। এটি স্মার্টফোন বা স্মার্ট ওয়াচের ভেতরে বিল্ট–ইন অবস্থায় থাকে। আলাদা করে বের করা যায় না। যদিও প্রযুক্তিগতভাবে এটি উন্নত সুবিধা দেয়, তবে প্রতারণার নতুন পথ খুলে দিয়েছে জালিয়াতদের জন্য।

এই প্রতারণা থেকে বাঁচবেন কীভাবে?

সন্দেহজনক লিঙ্কে কখনও ক্লিক করবেন না।

অচেনা নম্বর থেকে আসা ই–সিম অ্যাক্টিভেশন কল বা মেসেজে প্রতিক্রিয়া দেবেন না।

হঠাৎ যদি ফোনে নেটওয়ার্ক চলে যায়, সঙ্গে সঙ্গে ব্যাঙ্ক ও মোবাইল সার্ভিস প্রোভাইডারের সঙ্গে যোগাযোগ করুন।

কোনও তথ্য শেয়ার করার আগে সর্বদা অফিসিয়াল কাস্টমার কেয়ার নম্বর বা অফিসিয়াল অ্যাপ ব্যবহার করুন।